Höt hemmer am halbi 6i müesse ufschtoh, da mer bis spötischtens am 6i s'Auto usem Parkhuus hend müesse go hole (dasch di einzig zahlbar Möglichkeit gsi). Mer send denne, nach dem mer s'Auto gholt hend, go amerikanisch zmörgele und denne hemmer ois ufgmacht  nach Pearl Harbour. Mer hend oisne Auge ned traut wo mer döte acho send, d'Schlange zum aschtoh esch öpe scho 300 Meter lang gsi, und das am morge am 8ti! Mer send denne schön brav agschtande und send öppe am 9i im USS Arizona Memorial gsi. Mer hend ois das ganze aber chli anderscht vorgschtellt gha, es esch eigentli eifach en ganz normale Hafe gsi und i de Mitti esch das Dänkmol gsi, aber mer hätte no fascht 2 Schtond müesse aschtoh zum metem Schiff zum Dänkmol use zcho. Das hemmer ois denne ned welle atue  und hend ois uf de Weg zum Diamond Head gmacht. Damol hemmer Glöck gha, und mer hend en Parkplatz öbercho, hend Turnschueh montiert und hend agfange de Berg Beschtiige. Nach öpe 45 Minute Schweisstriibendem Ufschtiig semmer denne zoberscht acho und hend e wonderschöni Sicht öber Honolulu gha. Nachemene halbschtöndige Abschtiig hemmer ois es Glace gönnd und send an Kailua Beach gfahre, da de ois am beschte gfalle het. Nacher semmer denne zum Waimea Wasserfall gange, wo mer au weder öpe 20 Minute hend müesse  wandere bis mer döte gsi send. Döte semmer go bädle und hend paar Föteli gmacht und no en nette Rettigsschwömmer kenneglehrt. Er esch di erschti Person öberhaupt gsi wo gwösst het, dass in Europa grad EM esch... Nacher semmer an Schtrand vo Waimea gange, da ich döte ab de Klippe han welle gmumpe. Zerscht beni abemene Ort gumpet wo ned soooo höch gsi esch, aber ich han denne nacher no vo ganz obe welle. Ich weiss ned gnau wie höch dases gsi esch, uf jedefall meeega höch :-) Eigentli wer no eine vor mer dra  gsi, aber de hett sich ned getraut, also ben ich gange... Wo ich denne im Wasser glandet ben hetts mer also grad s'ganze Bikini abzoge vom Ufprall ;-) Nacher semmer wiiter ad Weschtküschte und hend döte en wunderschöne Sonneuntergang erläbt. Ufem Wäg zrug semmer no im Subway go Znacht esse.